**Ryan Stone** (s. 20. maaliskuuta 1985 Calgary, Alberta) on kanadalainen jääkiekkoilija, joka pelaa Hamburg Freezersissä Saksan DEL-liigassa. Hän on pelipaikaltaan keskushyökkääjä, mutta pystyy pelaamaan myös laidassa. Stone on pelannut NHL:ssä yhteensä 35 runkosarjaottelua. Stonen vahvuudet ovat työteliäisyydessä.

Ura
---

### Junioriura

Stone pelasi juniorina vuodet 1999–2001 AMHL-sarjassa Calgary Northstarsissa. Stone siirtyi kaudeksi 2001–2002 WHL-juniorisarjan Brandon Wheat Kingsiin. NHL-seura Pittsburgh Penguins varasi Stonen toisella kierroksella 32. pelaajana kesällä 2003. Hän paransi seurassa kausi kaudelta ja oli kaudella 2004–2005 WHL:n pistepörssin toinen tehopisteillä 33+66=99 joukkuetoveri Eric Fehrin jälkeen. Myös pudotuspeleissä Stone jatkoi hyvää tahtiaan ja oli tehopisteillä 3+24=27 toinen pudotuspelien pistepörssissä Fehrin jälkeen. Hän voitti sekä runkosarjan että pudotuspelien syöttöpörssin ja tuli valituksi WHL:n idän tähdistökentälliseen.

### Seuraura

Stone teki heinäkuussa 2005 kolmivuotisen tulokassopimuksen Pittsburgh Penguinsin kanssa. Pittsburgh lähetti hänet syyskuussa AHL:ään farmijoukkue Wilkes-Barre/Scranton Penguinsiin, jossa hän pelasi koko kauden. Runkosarjassa hän teki 75 ottelussa tehopisteet 14+22=36 ja oli pudotuspeleissä seuran paras pistemies 11 tehopisteellään. Kaudella 2006–2007 Stone pelasi runkosarjassa vain 41 ottelua marraskuussa 2006 sattuneen loukkaantumisen vuoksi, mutta oli pudotuspeleissä mukana. Seuraavan kauden hän aloitti AHL:ssä, mutta Pittsburgh kutsui Stonen NHL:ään tammikuussa 2008. Stone pelasi ensimmäisen NHL-ottelunsa 10. tammikuuta Tampa Bay Lightningia vastaan. Hän sai ensimmäisen syöttöpisteensä NHL:ssä syötettyään Chris Minardin maalin Buffalo Sabresia vastaan 12. maaliskuuta. Pittsburgh lähetti Stonen takaisin AHL:ään tammikuun lopussa, ja hän sai kauden aikana vielä muutamia kutsuja NHL:ään, jossa hän pelasi yhteensä kuusi ottelua. Kauden 2008–2009 hän aloitti jälleen Pittsburghin farmissa, josta hänet kutsuttiin NHL:ään kahden runkosarjaottelun ajaksi joulukuussa 2008.

Stone (oik.) ja Ryan O'Marra aloituksessa helmikuussa 2011.
Pittsburgh myi tammikuussa 2009 Stonen, Dany Sabourinin ja vuoden 2011 neljännen kierroksen varausvuoron Edmonton Oilersiin, josta se sai vaihdossa Mathieu Garonin. Stone pelasi loppukauden Edmontonin farmijoukkue Springfield Falconsissa ja teki tehopisteet 8+20=28. Hän teki AHL-kaudella kokonaisuudessaan 77 ottelussa tehopisteet 17+39=56. Elokuussa 2009 Stone teki yksivuotisen jatkosopimuksen Edmontonin kanssa. Lokakuussa 2009 hän kävi polvileikkauksessa eikä pelannut puoleentoista kuukauteen. Tammikuussa 2010 hän loukkasi polvensa ja oli sivussa loppukauden. Maaliskuussa Stone kävi jälleen polvileikkauksessa. Hän pelasi NHL:n runkosarjassa 27 ottelua tehopistein 0+6=6. Heinäkuussa 2010 Stone teki rajoittamattomana vapaana agenttina yksivuotisen sopimuksen Calgary Flamesin kanssa. Stone loukkaantui kuitenkin syyskuussa 2010 ja toivuttuaan joulukuussa Calgary asetti hänet waivers-listalle. Stonelle ei kuitenkaan löytynyt ottajaa ja täten Calgary lähetti hänet AHL:ään Abbotsford Heatiin, jossa hän toimi varakapteenina. Stone pelasi kaudella 51 ottelua tehopistein 11+14=25.

Elokuussa 2011 Stone teki kauden 2011–2012 kattavan sopimuksen SM-liigaseura TPS:n kanssa. Vuoden 2011 lopussa TPS ja Stone kuitenkin purkivat sopimuksen ja Stone siirtyi Saksaan Hamburg Freezersiin.

### Maajoukkueessa

Stone on ollut mukana Kanadan juniorimaajoukkueiden leireille, mutta ei päässyt kertaakaan nuorten maailmanmestaruuskilpailuihin. Syksyllä 2002 Stone oli 18-vuotiaiden joukkueen harjoitusleirillä, josta hänet kuitenkin vapautettiin aivotärähdyksen jälkeen. Hän oli mukana myös vuoden 2005 nuorten MM-kilpailuja edeltävällä Kanadan joukkueen leirillä.

Pelityyli
---------

Stone on kovaotteinen ja työteliäs hyökkääjä ja pystyy tarvittaessa myös tappelemaan. Hänellä on hyvä tekniikka ja hyvä johtajuustaidot.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2001–2002 | Brandon Wheat Kings | WHL | 65 | 11 | 27 | 38 | 128 | 19 | 0 | 3 | 3 | 39 |
| 2002–2003 | Brandon Wheat Kings | WHL | 54 | 14 | 31 | 45 | 158 | 12 | 4 | 2 | 6 | 20 |
| 2003–2004 | Brandon Wheat Kings | WHL | 50 | 20 | 38 | 58 | 125 | 11 | 1 | 3 | 4 | 24 |
| 2004–2005 | Brandon Wheat Kings | WHL | 70 | 33 | 66 | 99 | 127 | 24 | 4 | 23 | 27 | 48 | Ykköstähdistö |
| 2005–2006 | Wilkes-Barre/Scranton | AHL | 75 | 14 | 22 | 36 | 109 | 11 | 4 | 7 | 11 | 12 |
| 2006–2007 | Wilkes-Barre/Scranton | AHL | 41 | 7 | 26 | 33 | 86 | 10 | 2 | 3 | 5 | 21 |
| 2007–2008 | Wilkes-Barre/Scranton | AHL | 65 | 11 | 28 | 39 | 129 | 23 | 5 | 12 | 17 | 33 |
|  | Pittsburgh Penguins | NHL | 6 | 0 | 1 | 1 | 5 | - | - | - | - | - |
| 2008–2009 | Wilkes-Barre/Scranton | AHL | 38 | 9 | 19 | 28 | 53 | - | - | - | - | - |
|  | Pittsburgh Penguins | NHL | 2 | 0 | 0 | 0 | 2 | - | - | - | - | - |
|  | Springfield Falcons | AHL | 39 | 8 | 20 | 28 | 64 | - | - | - | - | - |
| 2009–2010 | Edmonton Oilers | NHL | 27 | 0 | 6 | 6 | 48 | - | - | - | - | - |
| 2010–2011 | Abbotsford Heat | AHL | 51 | 11 | 14 | 25 | 72 |  |  |  |  |  |
| 2011–2012 | TPS | SM-liiga | 25 | 6 | 4 | 10 | 99 |  |  |  |  |  |
|  | Hamburg Freezers | DEL | 21 | 4 | 7 | 11 | 34 | 2 | 0 | 0 | 0 | 2 |
| 3 kautta | yhteensä | NHL | 35 | 0 | 7 | 7 | 55 | - | - | - | - | - |
| 5 kautta | yhteensä | AHL | 309 | 60 | 129 | 189 | 513 | 43 | 11 | 22 | 33 | 66 |

Lähteet
-------

* Ryan Stone *Elite Prospects*. Everysport Media Group AB.  (englanniksi)
* Ryan Stone The Internet Hockey Databasessa (englanniksi)
* Ryan Stone Legends of Hockey -sivustolla (englanniksi)

### Viitteet

1. 1 2 3 4 5 6  Elite Prospects
2. 1 2  Legends of Hockey
3. ↑  Oilers sign Ladislav Smid, Gilbert Brule & Ryan Stone  12.8.2010. Edmonton Oilers. Viitattu 25.9.2011. (englanniksi)
4. ↑  Flames ink unrestricted free agent forward Stone  6.7.2010. TSN. Viitattu 25.9.2011. (englanniksi)
5. ↑  TIEDOTE: Keskushyökkääjä Ryan Stone tuo kovuutta TPS:n hyökkäykseen *hc.tps.fi*.  25.5.2011. HC TPS. Viitattu 25.5.2011.
6. ↑  TPS:ssa hyökänneen kanukin uusi seura selvillä *Ilta-Sanomat*.  27.12.2011. Viitattu 8.4.2012. [vanhentunut linkki]
7. ↑  Ryan Stone verstärkt die Hamburg Freezers *news.de*.  27.12.2011.  Arkistoitu 22.1.2015. Viitattu 8.4.2012. (saksaksi)
8. ↑  Roster Changes Announced for National Under 18 and World Junior Team Camps  6.8.2002. Hockey Canada. Viitattu 28.9.2011. (englanniksi)
9. ↑  Canada's 2005 World Junior Roster Trimmed to 23 Players  16.12.2004. Hockey Canada. Viitattu 28.9.2011. (englanniksi)